CELEX: 32021D1363
Language: lt
Date: 1625702400000
Title: Komisijos sprendimas (ES) 2021/1363 2021 m. liepos 8 d. kuriuo Suomijai leidžiama pratęsti tam tikrus Europos Parlamento ir Tarybos reglamento (ES) 2021/267 2, 16 ir 17 straipsniuose nurodytus laikotarpius (pranešta dokumentu Nr C(2021) 4976) (Tekstas autentiškas tik anglų kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/22
               
            
         KOMISIJOS SPRENDIMAS (ES) 2021/1363
         2021 m. liepos 8 d.
         kuriuo Suomijai leidžiama pratęsti tam tikrus Europos Parlamento ir Tarybos reglamento (ES) 2021/267 2, 16 ir 17 straipsniuose nurodytus laikotarpius
         
            
               (pranešta dokumentu Nr C(2021) 4976)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 (1), ypač jo 2 straipsnio 8 punkte, 9 straipsnio 4 punkte, 10 straipsnio 4 punkte, 11 straipsnio 4 punkte, 12 straipsnio 5 punkte, 16 straipsnio 4 punkte ir 17 straipsnio 4 punkte, nurodytų laikotarpių pratęsimo,
         kadangi:
         
                     (1)
                  
                  
                     Reglamento (ES) 2021/267 2 straipsnio 1 dalimi pratęsiami profesinės kompetencijos pažymėjimo (toliau – PKP) turėtojo kvalifikacijos kėlimo kursų išklausymo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d. To reglamento 2 straipsnio 3 dalimi pratęsiamas atitinkamo suderinto Sąjungos kodo „95“ įrašo galiojimas;
                  
               
                     (2)
                  
                  
                     Reglamento (ES) 2021/267 2 straipsnio 5 dalimi pratęsiamas Europos Parlamento ir Tarybos direktyvos 2003/59/EB (2) II priede nurodytų vairuotojų kvalifikacinių kortelių, kurios kitu atveju būtų baigusios galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (3)
                  
                  
                     Reglamento (ES) 2021/267 9 straipsnio 1 dalimi pratęsiami Europos Parlamento ir Tarybos direktyvos (ES) 2016/798 (3) 10 straipsnio 13 dalyje nurodytų bendrų saugos sertifikatų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimo pratęsimo terminai;
                  
               
                     (4)
                  
                  
                     Reglamento (ES) 2021/267 9 straipsnio 2 dalimi pratęsiamas Direktyvos (ES) 2016/798 12 straipsnio 2 dalyje nurodytų saugos leidimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (5)
                  
                  
                     Reglamento (ES) 2021/267 10 straipsnio 1 dalimi pratęsiami Europos Parlamento ir Tarybos direktyvos 2004/49/EB (4) 10 straipsnio 5 dalyje nurodytų saugos sertifikatų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimo pratęsimo terminai;
                  
               
                     (6)
                  
                  
                     Reglamento (ES) 2021/267 10 straipsnio 2 dalimi pratęsiami Direktyvos 2004/49/EB 11 straipsnio 2 dalyje nurodytų saugos leidimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimo pratęsimo terminai;
                  
               
                     (7)
                  
                  
                     Reglamento (ES) 2021/267 11 straipsnio 1 dalimi pratęsiamas traukinių mašinistų pažymėjimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (8)
                  
                  
                     Reglamento (ES) 2021/267 11 straipsnio 2 dalimi pratęsiami traukinių mašinistų pažymėjimų turėtojų periodinių patikrinimų užbaigimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (9)
                  
                  
                     Reglamento (ES) 2021/267 12 straipsnio 1 dalimi pratęsiami reguliarių peržiūrų atlikimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (10)
                  
                  
                     Reglamento (ES) 2021/267 12 straipsnio 2 dalimi pratęsiamas laikinų pažymėjimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (11)
                  
                  
                     Reglamento (ES) 2021/267 16 straipsnio 1 dalimi pratęsiami uostų įrenginių (terminalų) apsaugos vertinimo periodinių peržiūrų terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (12)
                  
                  
                     Reglamento (ES) 2021/267 16 straipsnio 2 dalimi pratęsiami 18 mėnesių įvairių rūšių pratybų, nurodytų Europos Parlamento ir Tarybos reglamento (EB) Nr. 725/2004 (5) III priedo B dalies 13.7 ir 18.6 skirsniuose, atlikimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (13)
                  
                  
                     Reglamento (ES) 2021/267 17 straipsnio 1 dalimi pratęsiami uostų apsaugos vertinimų ir uostų apsaugos planų peržiūrų terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (14)
                  
                  
                     Reglamento (ES) 2021/267 17 straipsnio 2 dalimi pratęsiami 18 mėnesių mokymų pratybų atlikimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (15)
                  
                  
                     2021 m. gegužės 27 d. raštu Suomija pateikė pagrįstą prašymą gauti leidimą pratęsti tam tikrus laikotarpius ir terminus, nurodytus Reglamento (ES) 2021/267 2 straipsnio 1, 3 ir 5 dalyse, 9 straipsnio 1 ir 2 dalyse, 10 straipsnio 1 ir 2 dalyse, 11 straipsnio 1 ir 2 dalyse, 12 straipsnio 1 ir 2 dalyse, 16 straipsnio 1 ir 2 dalyse ir 17 straipsnio 1 ir 2 dalyse. 2021 m. birželio 1, 7, 10 ir 14 d. Suomija pateikė papildomos informacijos prašymui pagrįsti;
                  
               
                     (16)
                  
                  
                     savo pagrįstu prašymu Suomija visų pirma siekia gauti leidimą keturiais mėnesiais pratęsti Reglamento (ES) 2021/267 2 straipsnio 1 dalyje (tos nuostatos ir 2 straipsnio 3 dalies taikymo tikslais), to reglamento 2 straipsnio 5 dalyje, 9 straipsnio 1 ir 2 dalyse, 10 straipsnio 1 ir 2 dalyse, 11 straipsnio 1 ir 2 dalyse, 12 straipsnio 1 ir 2 dalyse, 16 straipsnio 1 ir 2 dalyse, 17 straipsnio 1 ir 2 dalyse nurodytus laikotarpius nuo 2020 m. rugsėjo 1 d. iki 2021 m. birželio 30 d ir, antra, leidimą keturiais mėnesiais pratęsti to reglamento 16 straipsnio 1 ir 2 dalyse ir 17 straipsnio 1 ir 2 dalyse nurodytus 2021 m. rugsėjo 30 d. terminus;
                  
               
                     (17)
                  
                  
                     remiantis Suomijos pateikta informacija, tikėtina, kad kvalifikacijos kėlimo kursų išklausymas ir jų išklausymo pažymėjimų išdavimas, suderinto Sąjungos kodekso „95“ įrašymas ir vairuotojų kvalifikacijos kortelių atnaujinimas Suomijoje, bendrų saugos sertifikatų atnaujinimas, saugos leidimų atnaujinimas, lokomotyvus ir traukinius valdančių traukinio mašinistų pažymėjimų atnaujinimas, atitinkamų periodinių patikrinimų atlikimas, reguliari geležinkelio įmonių peržiūra, geležinkelio įmonių laikinųjų pažymėjimų atnaujinimas, uosto įrenginių saugumo vertinimų atlikimas, uosto saugumo vertinimų ar uosto saugumo planų peržiūros atlikimas, taip pat atitinkamų mokymų pratybų atlikimas Suomijoje po 2021 m. birželio 30 d. vis dar bus neįmanomi dėl priemonių, kurių ji ėmėsi, siekdama užkirsti kelią COVID-19 plitimui arba jį suvaldyti;
                  
               
                     (18)
                  
                  
                     visų pirma Suomijos valdžios institucijos mano, kad epideminė padėtis negali būti prognozuojama ir kad ji gali pablogėti. Šios valstybės narės teigimu, padėtis vis dar nestabili, esama regioninių epidemijos suvaldymo skirtumų, o pastaruoju metu COVID-19 infekcijos atvejų daugėjo. Jei epideminė padėtis Suomijoje staiga pablogėtų, dėl to gali kilti sunkumų atnaujinant ar pratęsiant tam tikrus pažymėjimus, licencijas ir leidimus, taip pat gali būti atidėti tam tikri periodiniai patikrinimai ir kvalifikacijos kėlimo kursai;
                  
               
                     (19)
                  
                  
                     remiantis Suomijos pateikta informacija, kalbant apie Reglamento (ES) 2021/267 2 straipsnį, dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti, buvo apriboti ir atšaukti kvalifikacijos kėlimo kursai;
                  
               
                     (20)
                  
                  
                     visų pirma Suomijos valdžios institucijų nustatyti susibūrimų apribojimai darė ir toliau daro poveikį autobusų ir sunkvežimių vairuotojų kvalifikacijos kėlimo kursų organizavimui. Kvalifikacijos kėlimo kursai vyko nuotoliniu būdu, kai instruktorius ir dalyviai yra skirtingose vietose. Dėl šių apribojimų kvalifikacijos kėlimo kursų pasiūla buvo ribota;
                  
               
                     (21)
                  
                  
                     be to, remiantis Suomijos pateikta informacija, didžiausias mokymo kursų dalyvių skaičius, priklausomai nuo COVID-19 situacijos, svyravo nuo šešių iki 20 asmenų; šiuo metu pagal taisykles kursuose gali dalyvauti šeši asmenys. Tokiais apribojimais taip pat prisidėta prie to, kad buvo ribojamas neseniai rengtų kvalifikacijos kėlimo kursų skaičius. Suomijos teigimu, kelios organizacijos ir įmonės, rengiančios autobusų ir sunkvežimių vairuotojų kvalifikacijos kėlimo kursus, nebeplanavo rengti mokymų 2020–2021 m., nes buvo manoma, jog mokymai turės būti atšaukti. Todėl yra vėluojamų organizuoti kvalifikacijos kėlimo kursų;
                  
               
                     (22)
                  
                  
                     be to, Suomija tikisi, kad panaikinus apribojimus padidės kvalifikacijos kėlimo kursų paklausa, o dėl prašomo keturių mėnesių pratęsimo kursų rengėjai turės laiko pritaikyti savo veiklą. Kadangi COVID-19 padėtis pamažu gerėja, numatoma, kad vežimo apimtis gerokai padidės, o tuo pat metu reikės užbaigti kvalifikacijos kėlimo kursus, kurie buvo atidėti. Suomijos teigimu, bendrovės turės koordinuoti šią veiklą taip, kad nekiltų pavojus tiekimo saugumui ar keleivių srautui, o tam prireiks laiko;
                  
               
                     (23)
                  
                  
                     remiantis Suomijos pateikta informacija, to reglamento 2 straipsnio 1 dalyje (šios nuostatos ir Reglamento (ES) 2021/267 2 straipsnio 3 dalies taikymo tikslais) ir 2 straipsnio 5 dalyje nurodytas prašymas pratęsti ataskaitinius laikotarpius yra susijęs tik su ataskaitiniu laikotarpiu nuo 2021 m. liepos 1 d. iki 2021 m. spalio 31 d., kuris taikomas tik ribotam profesionalių vairuotojų skaičiui. Be to, dauguma vairuotojų, kuriems toks pratęstas galiojimo laikotarpis yra naudingas, yra bent vieną kartą išklausę kvalifikacijos kėlimo kursus, taip įrodydami savo kvalifikaciją ir kompetenciją. Be to, prašomas pratęsimas yra susijęs su palyginti trumpu laikotarpiu ir tik su Reglamente (ES) 2021/267 nustatytu ataskaitiniu laikotarpiu, o ne su atitinkamų dokumentų galiojimu. Todėl prašomas pratęsimas neturėtų kelti neproporcingos rizikos transporto saugai ir saugumui;
                  
               
                     (24)
                  
                  
                     kalbant apie Reglamento (ES) 2021/267 16 straipsnio 1 ir 2 dalis ir 17 straipsnio 1 ir 2 dalis, susijusias su jūrų ir uostų apsauga, ir remiantis Suomijos pateikta informacija, priemonės, kurių ji ėmėsi, kad apribotų COVID-19 pandemijos plitimą, turėjo įtakos periodiniams patikrinimams ir mokymams, nors jiems kelias nebuvo užkirstas;
                  
               
                     (25)
                  
                  
                     remiantis tos valstybės narės pateikta informacija, kai patikrinimų vietoje nebuvo įmanoma atlikti, atitinkami patikrinimai buvo atliekami nuotoliniu būdu. Tačiau nuo pandemijos pradžios mažesnieji uostai taiko veiklos modelį, pagal kurį visi apsilankymai uoste yra sustabdomi arba svečių skaičius yra griežtai ribojamas, tuo pačiu metu leidžiant atvykti tik 1–3 lankytojams. Didžiausi krovinių ir keleivių uostai Helsinkyje, Turku ir Haminoje / Kotkoje pritaikė modelį, pagal kurį jų darbuotojai dirba dviem pamainomis, kad būtų užkirstas kelias viruso plitimui. Dėl tokių priemonių aiškiai apribojama prieiga prie uostų, todėl daromas poveikis tokiai veiklai, kaip uosto įrenginių saugumo vertinimai, uostų saugumo vertinimai ir uosto saugumo planų peržiūra;
                  
               
                     (26)
                  
                  
                     be to, remiantis Suomijos pateikta informacija, siekiant užtikrinti sklandų uostų veikimą, labai svarbu, kad itin svarbūs uosto darbuotojai neturėtų sąlyčio su virusu ir jiems nereikėtų karantinuotis. Norint atlikti tam tikras pareigas, būtina būti darbo vietoje, o to neįmanoma užtikrinti, jei itin svarbūs darbuotojai turi sąlytį su virusu. Todėl priemonės, kuriomis ribojamas itin svarbių darbuotojų skaičius, kelia sunkumų atliekant pirmiau minėtų uosto įrenginių saugumo vertinimų, uostų saugumo vertinimų ir uosto saugumo planų peržiūrą;
                  
               
                     (27)
                  
                  
                     be to, atsižvelgiant į Suomijos valdžios institucijų perduotą informaciją, ilgesnės pratybos, kurios organizuojamos du kartus per metus ir kuriose turi dalyvauti įvairūs pareigūnai, pavyzdžiui, Suomijos transporto ir ryšių agentūra, muitinė, policija ir priešgaisrinės apsaugos ir gelbėjimo tarnybos, buvo sustabdytos, be kita ko, dėl priemonių, kurių imtasi siekiant užkirsti kelią COVID-19 plitimui. Nors tokias pratybas galima planuoti internetu, pasirengimas joms ir pratybų uoste vykdymas keltų didelę sąlyčio su virusu grėsmę, nes jose dalyvauja labai daug žmonių. Šios valstybės narės teigimu, uosto veiklą vykdančiose bendrovėse paprastai dirba nedaug darbuotojų, nors jų pareigos yra plačios. Vidutiniškai bendrovėse, reguliuojančiose uostų eismą visus metus, dirba 4–8 administracijos darbuotojai, o mažiausiose įmonėse – 1–4 darbuotojai. Dėl šios priežasties kiekvienas darbuotojas yra ypatingai svarbus vykdant veiklą;
                  
               
                     (28)
                  
                  
                     pradėjus taikyti naujus darbo režimus, kurių prireikė dėl COVID-19 pandemijos, teko atlikti daug papildomo darbo, nes veiklos vykdytojams reikia pateikti gaires, kokių veiksmų reikia imtis įtarus COVID-19 atvejus arba kai apie juos yra pranešama laivuose. Situacijos, kai uosto darbuotojai turėjo sąlytį su virusu ir jiems reikėjo karantinuotis, taip pat kėlė problemų bendrovių veiklai, nes norint atlikti tam tikras pareigas būtina būti darbo vietoje;
                  
               
                     (29)
                  
                  
                     Suomijos valdžios institucijų vertinimu, dėl COVID-19 pandemijos susidariusi padėtis turėtų normalizuotis per ateinančius keturis mėnesius, o tai yra palyginti trumpas laikotarpis. Skiepijimas yra sėkmingai vykdomas ir, remiantis Suomijos sveikatos ir gerovės instituto skaičiavimais, iki 2021 m. spalio mėn. pabaigos didelė gyventojų dalis bus visiškai paskiepyta. Dėl šių priežasčių Suomijos valdžios institucijos mano, kad pratęsimas keturiais mėnesiais yra pagrįstas ir kad ilgesnis pratęsimas nėra būtinas. Be to, šiuo papildomu laikotarpiu būtų suteikiama laiko tam tikrai veiklai atkurti ir tokiu būdu padedama grįžti prie normalios ikipandeminės padėties;
                  
               
                     (30)
                  
                  
                     Suomija prašo pratęsti tik laikotarpius nuo 2020 m. rugsėjo 1 d. iki 2021 m. birželio 30 d. bei taikytinus terminus, o ne Reglamento (ES) 2021/267 16 straipsnio 2 dalyje bei 17 straipsnio 1 ir 2 dalyse nustatytus 10 mėnesių laikotarpius. Be to, Suomijos teigimu, saugumo pratybos vis dar gali būti vykdomos, nors ir mažesniu mastu arba internetu. Todėl prašomas pratęsimas neturėtų kelti neproporcingos rizikos saugumui;
                  
               
                     (31)
                  
                  
                     todėl Suomijai turėtų būti leista pratęsti Reglamento (ES) 2021/267 2 straipsnio 1 dalyje (šios nuostatos ir 2 straipsnio 3 dalies taikymo tikslais), 2 straipsnio 5 dalyje, 16 straipsnio 1 ir 2 dalyse ir 17 straipsnio 1 ir 2 dalyse nurodytus laikotarpius nuo 2020 m. rugsėjo 1 d. iki 2021 m. birželio 30 d., taip pat keturiais mėnesiais pratęsti to reglamento 16 straipsnio 1 ir 2 dalyse ir 17 straipsnio 1 ir 2 dalyse nustatytą 2021 m. rugsėjo 30 d. terminą;
                  
               
                     (32)
                  
                  
                     dėl Reglamento (ES) 2021/267 9 straipsnio 1 ir 2 dalių, 10 straipsnio 1 ir 2 dalių, 11 straipsnio 1 ir 2 dalių ir 12 straipsnio 1 ir 2 dalių Suomijos valdžios institucijos paaiškino, kad, nors Suomijoje tarptautinio ES vidaus geležinkelių transporto eismas (tarp Tornijo (Suomija) ir Haparandos (Švedija)) yra labai mažas, krovinių vežimas geležinkeliais tarp Suomijos ir Rusijos bei į Kiniją ir iš Kinijos yra labai svarbus ir kad geležinkelių eismas COVID-19 pandemijos metu įrodė savo atsparumą. Suomijos valdžios institucijų teigimu, pandemijos metu tarptautinio krovinių vežimo geležinkeliais apimtys netgi padidėjo. Todėl Suomijos valdžios institucijos mano, kad reikia pratęsti geležinkelių transporto eismo leidimų galiojimą;
                  
               
                     (33)
                  
                  
                     remiantis Suomijos pateikta informacija, Suomijos valdžios institucijos mano, kad būtina užtikrinti saugos leidimų galiojimo pratęsimą, nes šių leidimų skaičius yra didžiausias ir reikalaujama atlikti periodinius patikrinimus;
                  
               
                     (34)
                  
                  
                     Suomijos valdžios institucijos taip pat informavo Komisiją, kad konkreti geležinkelio įmonė yra patvirtinusi veiklos modelį, pagal kurį kompetencijos vertinimus pagal numatytą tvarkaraštį galima organizuoti ir išskirtinėmis aplinkybėmis. Ši valstybė narė taip pat paaiškino, kad numato, jog nuo 2021 m. liepos 1 d. iki 2021 m. spalio 31 d. bus atnaujinta arba taikoma labai nedaug pažymėjimų, licencijų ir leidimų;
                  
               
                     (35)
                  
                  
                     nepaisant keleto prašymų pateikti konkrečią informaciją ir papildomų paaiškinimų, susijusių su būtinybe keturiais mėnesiais pratęsti Reglamento (ES) 2021/267 9 straipsnio 1 ir 2 dalyse, 10 straipsnio 1 ir 2 dalyse, 11 straipsnio 1 ir 2 dalyse ir 12 straipsnio 1 ir 2 dalyse nurodytus laikotarpius nuo 2020 m. rugsėjo 1 d. iki 2021 m. birželio 30 d., Komisija negavo būtinos informacijos, kad galėtų įvertinti Suomijos valdžios institucijų pagal to reglamento 9 straipsnio 4 dalį, 10 straipsnio 4 dalį, 11 straipsnio 4 dalį ir 12 straipsnio 5 dalį pateiktą pagrįstą prašymą;
                  
               
                     (36)
                  
                  
                     Komisija mano, kad Suomija nepateikė konkrečios informacijos apie priežastis, dėl kurių tikėtina, kad 9 straipsnio 1 ir 2 dalyse nurodytų bendrų saugos sertifikatų atnaujinimas, saugos sertifikatų arba saugos leidimų, nurodytų 10 straipsnio 1 ir 2 dalyse, atnaujinimas, pažymėjimų atnaujinimas arba 11 straipsnio 1 ir 2 dalyse nurodytų periodinių patikrinimų atlikimas, reguliarių peržiūrų atlikimas arba pažymėjimų galiojimo sustabdymo nutraukimas arba naujų pažymėjimų išdavimas tais atvejais, kai pažymėjimai anksčiau buvo panaikinti, kaip nurodyta Reglamento (ES) 2021/267 12 straipsnio 1 ir 2 dalyse, po 2021 m. birželio 30 d. ir toliau bus neįmanomi dėl priemonių, kurių Suomija ėmėsi siekdama užkirsti kelią COVID-19 plitimui arba jį suvaldyti. Ši valstybė narė taip pat nepateikė informacijos, kodėl prašomas pratęsimas nekelia neproporcingos rizikos geležinkelių transporto saugai ir saugumui;
                  
               
                     (37)
                  
                  
                     nors Suomija pateikė tam tikros informacijos apie priemones, kurių imtasi siekiant apriboti pandemijos plitimą ir kurios gali turėti įtakos visam transporto sektoriui, ši valstybė narė nepateikė informacijos apie tai, kokį konkretų poveikį šios priemonės turėjo pažymėjimų ir leidimų atnaujinimui arba veiklos, nurodytos Reglamento (ES) 2021/267 9 straipsnio 1 ir 2 dalyse, 10 straipsnio 1 ir 2 dalyse, 11 straipsnio 1 ir 2 dalyse ir 12 straipsnio 1 ir 2 dalyse, atlikimui. Visų pirma nepateikta jokios konkrečios informacijos apie priemones, turinčias įtakos traukinio mašinisto pažymėjimų atnaujinimui, arba apie nuostatas dėl geležinkelių saugos. Be to, Komisija negavo jokios konkrečios informacijos apie būtinybę pratęsti Reglamento (ES) 2021/267 12 straipsnyje nurodytą laikotarpį;
                  
               
                     (38)
                  
                  
                     Komisija negali konstatuoti, kad tose nuostatose nustatyti reikalavimai yra įvykdyti arba kad prašomas pratęsimas nekelia neproporcingos rizikos geležinkelių transporto saugai ir saugumui. Todėl Suomijai neturėtų būti leidžiama pratęsti Reglamento (ES) 2021/267 9 straipsnio 1 ir 2 dalyse, 10 straipsnio 1 ir 2 dalyse, 11 straipsnio 1 ir 2 dalyse ir 12 straipsnio 1 ir 2 dalyse nurodytų laikotarpių nuo 2020 m. rugsėjo 1 d. iki 2021 m. birželio 30 d.;
                  
               
                     (39)
                  
                  
                     Suomija sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Suomijai leidžiama pratęsti laikotarpius, kaip nurodyta toliau:
            
                        (a)
                     
                     
                        Reglamento (ES) 2021/267 2 straipsnio 1 ir 3 dalių taikymo tikslais to reglamento 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais;
                     
                  
                        (b)
                     
                     
                        to reglamento 2 straipsnio 5 dalyje, 16 straipsnio 1 ir 2 dalyse ir 17 straipsnio 1 ir 2 dalyse nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais;
                     
                  
                        (c)
                     
                     
                        to reglamento 16 straipsnio 1 ir 2 dalyse ir 17 straipsnio 1 ir 2 dalyse nurodytą 2021 m. rugsėjo 30 d. terminą pratęsti iki 2022 m. sausio 31 d.
                     
                  
         
            2 straipsnis
            Suomijai neleidžiama keturiais mėnesiais pratęsti Reglamento (ES) 2021/267 9 straipsnio 1 ir 2 dalyse, 10 straipsnio 1 ir 2 dalyse, 11 straipsnio 1 ir 2 dalyse ir 12 straipsnio 1 ir 2 dalyse nurodyto laikotarpio nuo 2020 m. rugsėjo 1 d. iki 2021 m. birželio 30 d.
         
         
            3 straipsnis
            Šis sprendimas skirtas Suomijos Respublikai.
         
         
            Priimta Briuselyje 2021 m. liepos 8 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.
         
            (2)  2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB (OL L 226, 2003 9 10, p. 4).
         
            (3)  2016 m. gegužės 11 d. Europos Parlamento ir Tarybos direktyva (ES) 2016/798 dėl geležinkelių saugos (OL L 138, 2016 5 26, p. 102).
         
            (4)  2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva) (OL L 164, 2004 4 30, p. 44).
         
            (5)  2004 m. kovo 31 d. Europos Parlamento ir Tarybos reglamentas (EB) Nr. 725/2004 dėl laivų ir uostų įrenginių apsaugos (OL L 129, 2004 4 29, p. 6).